b'\n_START_ARTICLE_\nIntef IV.\n_START_SECTION_\nDokazi\n_START_PARAGRAPH_\nSehetepkare Intef je dokazan v vnosu 7.22 (Ryholt) ali  6.22 (Alan Gardiner, J\xc3\xbcrgen von Beckerath) Torinskega seznama kraljev. Na seznamu je ume\xc5\xa1\xc4\x8den med Imireme\xc5\xa1o in Set Meribreja. Omenjen je tudi na Karna\xc5\xa1kem seznamu kraljev. Razen na teh seznamih je dokazan tudi na spodnji polovici sede\xc4\x8dega kipa iz tempeljskega kompleksa boginje Renenutet v Medinet Madiju v Fajumu. Kip je zdaj v Egip\xc4\x8danskem muzeju v Kairu (JE 67834).\n_START_SECTION_\nKronolo\xc5\xa1ki polo\xc5\xbeaj in dol\xc5\xbeina vladanja\n_START_PARAGRAPH_\nNatan\xc4\x8dnega kronolo\xc5\xa1kega polo\xc5\xbeaja Intefa IV. v Trinajsti dinastiji se zaradi nedolo\xc4\x8denih polo\xc5\xbeajev njegovih predhodnikov ne da dolo\xc4\x8diti.  Darrell Baker ga ume\xc5\xa1\xc4\x8da na 23. mesto v dinastiji, Kim Ryholt na 24., J\xc3\xbcrgen von Beckerath pa na 19. Ryholt je razen tega prepri\xc4\x8dan, da je bil peti vladar v dinastiji z imenom Intef, medtem ko so  Aidan Dodson, von Beckerath in Darrell Baker prepri\xc4\x8dani, da je bil \xc4\x8detrti._NEWLINE_Dol\xc5\xbeine njegovega vladanja se zaradi praznine v Torinskem seznamu kraljev ne da ugotoviti. \xc4\x8citljiv je samo zadnji del zapisa, ki se bere "...[in] 3 dni". Kim Ryholt domneva, da so Imireme\xc5\xa1a, Intef IV. in Set Meribre skupaj vladali deset let. Z analizo Papirusa Boulaq 18, na katerem sicer ni eksplicitno napisanega faraonovega imena, je zaklju\xc4\x8dil, da se podatki na papirusu lahko nana\xc5\xa1ajo samo na  Imireme\xc5\xa1o ali Intefa IV. Ugotovitev je pomembna, ker sta na papirusu omenjeni 3. in 5. leto njegovega vladanja. Razen teh podatkov je znan tudi datum "18. dan 3. meseca \xc5\xa1emuja 5. lete vladanja", zapisan na nedokon\xc4\x8danem piramidnem kompleksu v bli\xc5\xbeini Hend\xc5\xbeerjeve piramide. Iz tega je mogo\xc4\x8de sklepati, da je kompleks gradil vladar, ki je bil Hend\xc5\xbeerjev bli\xc5\xbenji naslednik, morda Intef IV._NEWLINE_Natan\xc4\x8dne okoli\xc5\xa1\xc4\x8dine konca Intefovega vladanja so neznane. Iz podatka, da v imenu njegovega naslednika Set Meribreja ni nobenega namiga na njegove prednike, Ryholt sklepa, da je bil Set Meribre uzurpator.'